Daniel Riegels

Det nye 4. generation

Det nye 4. generation Apple TV

Daniel Riegels

Det nye 4. generation Apple TV

Apple TV er en fantastisk lille boks, som trådløst lader dig sammenkoble dit HD-fjernsyn med internettet og hjemmenetværket. Når dit tv er online, kan du direkte på stuealteret nemt og bekvemt nyde masser af tv-serier, film, videoer, fotos og musik, både fra internettet og din personlige samling. Og med den seneste udgave af Apple TV'et er der endda kommet en appbutik, som gør det muligt at hente nye tjenester og spil til fjernsynet.

Med dette hæfte i hånden er du godt rustet til at få mest ud af dit Apple TV (4. generation). Du vil blandt andet lære at:
Købe og leje film fra internetbutikken iTunes Store
Med iTunes Store på dit Apple TV har du altid adgang til at købe eller leje de nyeste film, uden at du behøver at rejse dig fra sofaen. I kapitlet Køb og lej film kigger vi på, hvordan du sætter dit Apple TV op til iTunes Store, hvordan du finder de rigtige film, og hvordan du anskaffer og afspiller filmene. Til sidst i kapitlet får du endda mulighed for at spare penge på leje og køb af film med et smart trick.

Streame medier fra din computer, iPad og/eller iPhone
Når dit Apple TV er opkoblet til hjemmenetværket, kan du nemt vise og afspille film, præsentationer, musik og fotos på din fjernsynsskærm. Du kan til hver en tid streame alt indhold fra et iTunes-bibliotek på en computer eller iOS-enhed til fladskærmen – og fra nyere Mac-computere og iPads kan du endda trådløst transmittere hele skærmbilledet til fladskærmen.

Hente apps og spil i den nye App Store
Med det nye Apple TV er der blevet åbnet for en appbutik, som giver hvem som helst mulighed for at udvikle og udgive sin egen fjernsynsapplikation til gavn og glæde for resten af verden. I App Store kan du både finde apps, som giver dig adgang til forskellige populære streamingtjenester (Netflix, DR, YouTube mv.), og tusindvis af spil, som til fulde udnytter Apple TV'ets potentiale.

Rigtig god fornøjelse med dit Apple TV!

1

KAPITEL ET

Kom hurtigt i gang

Hvor de fleste mennesker på kloden efterhånden har hørt om og set Apples flagskibsprodukter iPhone, iPod, Mac og iPad, er Apple TV knap så kendt. Men flere og flere smutter ned hos den lokale elektronikforhandler og lægger et Apple TV i posen. Hos de store forhandlere som f.eks. Elgiganten, ComputerCity, Expert, Humac og Eplehuset er salget af Apple TV nærmest eksploderet efter at tjenesten Netflix er kommet til landet.

Med denne stigende efterspørgsel har mange kontaktet os på Libris for at lave en udgivelse om netop Apple TV. Så her er den.

Apple TV er, som alle Apples produkter, designet til at være utroligt intuitivt og nemt at sætte op og betjene. I dette korte introducerende kapitel bliver du guidet igennem den umiddelbare opsætning af TV-boksen, så du er klar til at give dig i kast med resten af hæftet. Vi gennemgår bl.a. hvordan du kobler dit Apple TV til internettet, og hvordan du sørger for, at du har det nyeste styresystem. God fornøjelse.

Slut dit Apple TV til fjernsynet

Før du kan bruge dit Apple TV til noget som helst, skal du slutte det til dit fjernsyn. For at gøre dette skal du bruge et HDMI-kabel, der sender billed- og lydsignalet fra Apple TV til fjernsynet. Hvis du ikke allerede har sådan et, kan det købes i enhver elektronikbutik til omkring 150 kr. – det følger ikke med, når du køber en Apple TV-boks.

Når du først har HDMI-kablet, er det nemt at slutte dit nye Apple TV til dit fjernsyn: Den ene ende af kablet går i HDMI-udgangen bag på Apple TV-boksen, den anden ende går i en HDMI-indgang på bagsiden eller siden af dit fjernsyn.

Nu skal du blot sikre dig, at strømstikket er tilsluttet Apple TV-boksen, og derefter med dit fjernsyns fjernbetjening vælge den HDMI-indgang, du sluttede boksen til.

For at vælge Apple TV-indgangen på dit fjernsyn skal du bruge knappen til valg af indgange, der oftest ser ud som vist øverst til højre i figuren herover. Hvis du stadig er i tvivl, så kig i manualen til dit fjernsyn.

Apple TV - 4. generation